PATVIRTINTA

Jonavos rajono savivaldybės tarybos

2021 m. lapkričio 25 d.

sprendimu Nr. 1TS-

**JONAVOS RAJONO SAVIVALDYBĖS SPORTO TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Jonavos rajono savivaldybės sporto tarybos nuostatai (toliau – Nuostatai) reglamentuoja Jonavos rajono savivaldybės sporto tarybos (toliau – Sporto taryba) veiklos paskirtį, uždavinius, funkcijas, teises bei pareigas ir darbo organizavimą.
2. Sporto taryba – prie Jonavos rajono savivaldybės tarybos (toliau – Savivaldybės taryba) visuomeniniais pagrindais veikianti patariamoji institucija. Sporto taryba atstovauja visuomenės interesams, vykdo konsultavimo funkcijas formuojant strateginius ir praktinius miesto sporto klausimus.
3. Sporto taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, Europos sporto chartija, Europos sporto visiems chartija, Nuostatais ir kitais norminiais teisės aktais.
4. Sporto tarybos veikla grindžiama teisėtumo, demokratiškumo, viešumo, teisingumo principais.
5. Sporto tarybos išvados ir pasiūlymai yra rekomendacinio pobūdžio. Jie pagal kompetenciją teikiami Savivaldybės tarybai, Jonavos rajono savivaldybės administracijos (toliau – Savivaldybės administracija) direktoriui, Savivaldybės administracijos Švietimo, kultūros ir sporto skyriui ir (arba) Jonavos kūno kultūros ir sporto centrui.

**II SKYRIUS**

**SPORTO TARYBOS UŽDAVINIAI IR FUNKCIJOS**

1. Sporto tarybos paskirtis – analizuoti sporto situaciją Jonavos rajone ir teikti siūlymus dėl fizinio aktyvumo ir sporto situacijos gerinimo.
2. Pagrindiniai Sporto tarybos uždaviniai:
   1. atsižvelgiant į valstybinę sporto strategiją, šalies sporto prioritetus bei vietos bendruomenės poreikius, teikti pasiūlymus Savivaldybės tarybai ir Savivaldybės administracijai dėl sportą reglamentuojančių teisės aktų tobulinimo;
   2. didinti savivaldybės institucijų ir sporto organizacijų bendradarbiavimą įgyvendinant fizinio aktyvumo ir sporto politiką Jonavos rajone;
   3. padėti Savivaldybės administracijos Švietimo, kultūros ir sporto skyriui ir Jonavos kūno kultūros ir sporto centrui spręsti praktines fizinio aktyvumo ir sporto srities problemas;
   4. formuoti pozityvų žmonių požiūrį į sportą, jo reikšmę gyvenimo kokybei ir skatinti visuomenę dalyvauti fizinio aktyvumo veiklose.
3. Sporto taryba atlieka šias funkcijas:
   1. apibendrina Jonavos rajono sporto organizacijų fizinio aktyvumo ir sporto veiklos gerąją patirtį bei problemas, teikia rekomendacijas dėl veiklų tobulinimo;
   2. svarsto ir teikia siūlymus dėl Jonavos rajono sporto renginių kalendoriaus sudarymo ir jo tobulinimo;
   3. vertina Jonavos rajone plėtojamų sporto šakų pasiekimus šalies, Europos ir pasaulio čempionatuose bei Olimpinėse žaidynėse, sporto šakų reprezentacinių komandų dalyvavimą Lietuvos čempionatuose bei lygose;
   4. teikia pasiūlymus Savivaldybės tarybai ir Savivaldybės administracijai dėl:
      1. sporto šakų pripažinimo prioritetinėmis Jonavos rajono savivaldybės sporto šakomis kriterijų nustatymo;
      2. strateginių ir praktinių miesto sporto klausimų bei sporto politikos Jonavos rajone įgyvendinimo;
      3. sportininkų ir trenerių skatinimo, garbės vardų suteikimo, apdovanojimų, sportui nusipelniusių kraštiečių atminimo įamžinimo;
      4. fizinio ugdymo ir sporto sričių stebėsenos, plėtros ir valdymo efektyvinimo;
      5. fizinio aktyvumo ir aukšto sporto meistriškumo sporto finansavimo nuostatų tobulinimo;
      6. sporto infrastruktūros poreikio bei plėtros galimybių;
   5. informuoja visuomenę apie savo veiklą, organizuoja diskusijas fizinio aktyvumo ir sporto klausimais;
   6. svarsto Jonavos kūno kultūros ir sporto centro metinę veiklos ataskaitą, strateginį veiklos planą ir teikia pasiūlymus bei protokoliniu nutarimu rekomenduoja atitinkamoms institucijoms tvirtinti arba atmesti pateiktus dokumentus.

**III SKYRIUS**

**SPORTO TARYBOS TEISĖS IR PAREIGOS**

1. Sporto taryba turi teisę:
   1. nustatyta tvarka gauti reikiamą informaciją ir dokumentus fizinio aktyvumo ir sporto plėtros klausimais iš sporto organizacijų, savivaldos institucijų;
   2. deleguoti savo narius į sudaromas darbo grupes ar komisijas, į kurias šie nariai kviečiami;
   3. kviesti į posėdžius Savivaldybės tarybos narius, Savivaldybės administracijos darbuotojus, savivaldybės įstaigų ir kitų institucijų atstovus ar suinteresuotus asmenis ar jų grupes, sprendžiant fizinio aktyvumo ir sporto klausimus;
   4. išklausyti rajono sporto organizacijų, teikti siūlymus dėl jų veiklos efektyvinimo;
   5. siūlyti Savivaldybės administracijai sudaryti darbo grupes ir ekspertų komisijas dokumentų projektams rengti ir (ar) vertinimui atlikti bei kitoms fizinio aktyvumo ir sporto problemoms nagrinėti;
   6. sudaryti darbo grupes iš savo narių ir (ar) pakviestų specialistų konkretiems fizinio aktyvumo ir sporto klausimams spręsti ir siūlymams rengti.
2. Sporto tarybos pirmininkas iki einamųjų metų balandžio 1 d. savivaldybės interneto svetainėje paskelbia Sporto tarybos veiklos ataskaitą ir, Savivaldybės tarybai ar merui pareikalavus, pristato ją Savivaldybės tarybai.

**IV SKYRIUS**

**SPORTO TARYBOS SUDĖTIS IR VEIKLOS ORGANIZAVIMAS**

1. Sporto tarybą, sudarytą iš 10 (dešimties) narių, savo kadencijos laikotarpiui tvirtina Savivaldybės taryba. Ją privalo sudaryti:
   1. du Savivaldybės tarybos nariai – vienas deleguotas iš valdančiosios koalicijos ir vienas iš opozicijos;
   2. vienas Savivaldybės administracijos Švietimo, kultūros ir sporto skyriaus specialistas, deleguotas šio skyriaus vedėjo;
   3. vienas Jonavos kūno kultūros ir sporto centro darbuotojas, deleguotas šios įstaigos vadovo ir nesusijęs su 11.1-11.2 papunkčiuose nurodytomis institucijomis;
   4. šeši nevyriausybinių sporto veikla užsiimančių organizacijų – asociacijų, viešųjų įstaigų – atstovai, iš kurių – 3 atstovaujantys olimpinių sporto šakų organizacijoms ir 3 atstovaujantys neolimpinių sporto šakų organizacijoms. Šių asmenų delegavimo tvarka:
      1. Savivaldybės mero pavedimu, Savivaldybės administracijos Švietimo, kultūros ir sporto skyriaus vedėjo paskirtas asmuo Savivaldybės interneto svetainėje ne vėliau kaip prieš 5 (penkias) darbo dienas paskelbia viešą kvietimą nevyriausybinių sporto organizacijų atstovams atvykti į susirinkimą (toliau – Susirinkimas), kuriame bus deleguojami nevyriausybinių sporto veikla užsiimančių organizacijų – asociacijų, viešųjų įstaigų – atstovai į Sporto tarybą;
      2. Susirinkime nuo kiekvienos nevyriausybinės sporto organizacijos balsavimo teisę turi tik vienas asmuo – organizacijos – asociacijos, viešosios įstaigos – vadovas arba jo įgaliotas asmuo, pateikiantis tai įrodantį dokumentą;
      3. Susirinkimo metu balsavimo teisę turintys nevyriausybinių sporto organizacijų atstovai kaip kandidatai išsikelia patys arba iškelia kitą asmenį nuo savo organizacijos:
         1. jeigu iškeliami (ir sutinka kandidatuoti) arba išsikelia trys olimpines ir trys neolimpinėms sporto šakoms atstovaujančių organizacijų kandidatai, jie susirinkimo automatiškai deleguojami į Sporto tarybą;
         2. jeigu iškeliami (ir sutinka kandidatuoti) arba išsikelia daugiau nei trys kandidatai olimpines arba neolimpines sporto šakas atstovaujančių organizacijų tarpe, vykdomas slaptas visų balsavimo teisę turinčiųjų balsavimas dėl deleguojamų asmenų į Sporto tarybą ir išrinktais laikomi daugiausiai balsų surinkę asmenys (jeigu surenkama po lygiai balsų, į Sporto tarybą patenka asmuo, atstovaujantis organizacijai, ilgiau vykdančiai savo veiklą);
         3. jeigu iškeliami (ir sutinka kandidatuoti) arba išsikelia mažiau nei trys kandidatai olimpines arba neolimpines sporto šakas atstovaujančių organizacijų tarpe, jie susirinkimo automatiškai deleguojami į Sporto tarybą, o į likusias laisvas Sporto tarybos vietas kandidatus iš nevyriausybinių sporto organizacijų savo nuožiūra siūlo Savivaldybės meras;
      4. Savivaldybės administracijos Švietimo, kultūros ir sporto skyriaus vedėjo paskirtas asmuo po Susirinkimo per 3 darbo dienas informaciją apie Susirinkime deleguotus asmenis pateikia Savivaldybės merui ir Savivaldybės interneto svetainėje.
2. Sporto tarybos darbe be balsavimo teisės turi teisę dalyvauti Savivaldybės administracijos Švietimo, kultūros ir sporto skyriaus specialistai ir kiti Sporto tarybos kviestiniai svečiai, kuriems gali būti suteikta galimybė pasisakyti ar paklausti.
3. Pirmąjį naujos kadencijos Sporto tarybos posėdį organizuoja Savivaldybės administracijos Švietimo, kultūros ir sporto skyrius.
4. Sporto tarybos nariai per pirmąjį savo posėdį
   1. pasirašo nešališkumo deklaraciją (1 priedas);
   2. iš Sporto tarybos narių balsų dauguma slaptu arba atviru balsavimu išsirenka pirmininką;
   3. išrinktojo Sporto tarybos pirmininko teikimu, iš Sporto tarybos narių balsų dauguma atviru balsavimu išsirenka pirmininko pavaduotoją.
5. Sporto tarybos sekretoriaus pareigas atlieka Savivaldybės administracijos direktoriaus paskirtas valstybės tarnautojas.
6. Sporto tarybos posėdžiai protokoluojami, daromi garso įrašai, kurie yra protokolo dalis. Posėdžio protokolas surašomas ir pasirašomas ne vėliau kaip per 5 darbo dienas po posėdžio.
7. Sporto tarybos sekretorius atlieka Sporto tarybos pirmininko pavedimus, susijusius su Sporto tarybos funkcijomis, derina posėdžių darbotvarkę, tvarko Sporto tarybos dokumentus.
8. Sporto tarybos pirmininkas:
   1. sudaro metinį veiklos planą, organizuoja Sporto tarybos darbą, jai atstovauja arba įgalioja tai daryti pirmininko pavaduotoją;
   2. atsako už tai, kad Sporto taryba atliktų jai pavestas funkcijas;
   3. šaukia Sporto tarybos posėdžius, jiems vadovauja, rūpinasi posėdžiams reikiamos medžiagos pateikimu.
9. Sporto tarybos pirmininko pavaduotojas atlieka Sporto tarybos pirmininko pavedimus ir eina Sporto tarybos pirmininko pareigas, kai jo nėra.
10. Esant būtinybei Sporto tarybos posėdžių darbotvarkės klausimus gali inicijuoti Savivaldybės meras, Savivaldybės administracijos direktorius arba Savivaldybės administracijos Švietimo, kultūros ir sporto skyrius.
11. Kiekvienas Sporto tarybos narys turi teisę siūlyti klausimus posėdžiui, apie tai informuodamas pirmininką prieš posėdį arba svarstant posėdžio darbotvarkės projektą.
12. Sporto tarybos posėdžiai vyksta ne rečiau kaip vieną kartą per ketvirtį. Neeilinis posėdis gali būti sukviestas ne mažiau kaip keturių Sporto tarybos narių pageidavimu, pateikiant Sporto tarybos pirmininkui prašymą raštu.
13. Posėdžiai yra atviri. Visi Sporto tarybos veiklos dokumentai (Nuostatai, sudėtis, kontaktiniai duomenys, posėdžių darbotvarkė, protokolai, veiklos planai ir ataskaitos) skelbiami Savivaldybės interneto svetainėje.
14. Sporto tarybos narys, negalintis dalyvauti posėdyje, gali išreikšti savo nuomonę raštu, ją pateikęs Sporto tarybos pirmininkui, kuri posėdžio metu yra pagarsinama, tačiau į balsavimo rezultatus tai netraukiama.
15. Sporto tarybos posėdžiai yra teisėti, kai juose dalyvauja daugiau kaip pusė Sporto tarybos narių.
16. Sporto tarybos nutarimai yra teisėti, jei jiems paprasta balsų dauguma pritaria posėdyje dalyvavę Sporto tarybos nariai – „už“ yra daugiau nei „prieš“ ir „susilaikiusiųjų“. Balsams pasiskirsčius po lygiai, sprendimas laikomas nepriimtu.
17. Sporto tarybos posėdžių protokolus pasirašo pirmininkas ir sekretorius.
18. Sporto tarybos nario įgaliojimai pasibaigia:
    1. nutrūkus jo atstovavimo ar darbo santykiams atstovaujamoje įstaigoje ar organizacijoje;
    2. Sporto tarybos nariui atsistatydinus savo noru;
    3. Sporto tarybos narį atšaukus jį delegavusios institucijos iniciatyva.
19. Naujas narys į laisvą vietą siūlomas tokia pačia tvarka, kaip nurodyta šių Nuostatų 11 punkte.
20. Sporto tarybos narys, kuris tris kartus be pateisinamos priežasties (nepraneša, kad posėdyje nedalyvaus, arba nenurodo nedalyvavimo priežasčių) nedalyvavo Sporto tarybos posėdžiuose, Sporto tarybos pirmininko siūlymu Savivaldybės tarybos sprendimu gali būti pakeistas kitu nariu. Naujas narys į laisvą vietą siūlomas tokia pačia tvarka, kaip nurodyta šių Nuostatų 11 punkte.

**V SKYRIUS**

**BAIGIAMOSIOS NUOSTATOS**

1. Sporto tarybos veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.
2. Pasikeitus Sporto tarybos sekretoriui, visi dokumentai per 5 darbo dienas perduodami paskirtam naujam Sporto tarybos sekretoriui.
3. Šiuos Nuostatus tvirtina ir keičia Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jonavos rajono savivaldybės sporto tarybos nuostatų

*1 priedas*

**JONAVOS RAJONO SAVIVALDYBĖS SPORTO TARYBOS NARIO NEŠALIŠKUMO DEKLARACIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas ir pavardė)

20\_\_ m. \_\_\_\_\_\_\_\_\_\_\_\_\_\_\_\_\_\_\_\_\_ d.

Jonava

Būdamas (-a) Jonavos rajono savivaldybės sporto tarybos narys (-ė), p a s i ž a d u:

1. Vadovautis įstatymų viršenybės, lygiateisiškumo, skaidrumo, atsakomybės už priimtus sprendimus principais ir svarbiausiais etikos principais, nustatytais Lietuvos Respublikos teisės aktais.
2. Raštu informuoti Savivaldybės administraciją ir (ar) asmenis, kurie kartu dalyvauja sprendimo rengimo, svarstymo ar priėmimo procedūroje, apie esamą interesų konfliktą ir nusišalinti nuo dalyvavimo tolesnėje procedūroje, jei man dalyvaujant, rengiant, svarstant ar priimant sprendimus:
   1. šiose procedūrose kaip potencialūs paramos gavėjai dalyvauja asmenys, iš kurių aš ar asmenys, susiję su manimi artimos giminystės ar svainystės ryšiais, gauna bet kurios rūšies pajamų ar kitokio pobūdžio naudos;
   2. aš ar asmenys, susiję su manimi artimos giminystės ar svainystės ryšiais, turi ar valdo pagal kito asmens įgaliojimą daugiau kaip 10 procentų juridinio asmens įstatinio kapitalo arba akcijų, ar jeigu dėl to kyla interesų konfliktas;
   3. aš ar asmenys, susiję su manimi artimos giminystės ar svainystės ryšiais, yra projekto vykdytojo steigėjai ar dalininkai, darbuotojai ar valdymo organo nariai;
   4. aš ar asmenys, susiję su manimi artimos giminystės ar svainystės ryšiais, yra projekto vykdytojo valdymo organų nariai.

Žinau, kad, kilus šališkumo ar interesų konflikto grėsmei, galiu būti nušalintas (-a) nuo dalyvavimo tolesnėje procedūroje.

Man išaiškinta, kad asmenys, susiję su manimi artimos giminystės ar svainystės ryšiais, yra tėvai, įtėviai, broliai, seserys ir jų vaikai, seneliai, sutuoktiniai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.

Esu įspėtas (-a), kad, nesilaikydamas (-a) nešališkumo principo, pažeisiu šią nešališkumo deklaraciją ir man bus taikoma atitinkama Lietuvos Respublikos įstatymų ir kitų teisės aktų numatyta atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas ir pavardė)